દિવાનખંડને અડીને બે મોટા ઓરડા, બહાર પરસાળમાંથી ઉપરના મજલે જતો પથ્થરનો દાદર. કોતરેલા સાગના નકશીદાર કઠેડા ફરતા લોખંડના સળિયા ગૂંથેલો ઝરૂખો. અંદરની તરફ બે વિશાળ ઓરડા. એક ઓરડામાં આર્થરની ફોજના શસ્ત્રો, ગણવેશ, ઘોડાઓનો સામાન રખાતો અને બીજો ઓરડો આર્થર બરોબરીના મહેમાનોને ઉતારા માટે આપતો. ઈરમા સપાટાભેર આખીય એસ્ટેટમાં ઘૂમી વળી. બંગલામાં ય એક એક ખૂણે તેણે ફરી લીધું. સૌથી વધુ તેને ગમ્યો ઉપરના મજલાનો પાછળનો રવેશ. તેણે બારી ખોલી એ સાથે તેનાં મોંમાંથી આહ્લાદભર્યો ચિત્કાર સરી પડ્યો.